***SZINES JÁTÉKOK***

***Színkavalkád – színes forgatag***

Melyik a legvidámabb, legsötétebb, leghuncutabb, legkedvesebb, legutálatosabb, leggonoszabb, legokosabb, legbutább stb. szín? (egymás után sorolva)

A hangulat megragadására alkoss egy mondatot!

*Pl. A legvidámabb citromsárga szín a nap kacagását juttatja eszembe.*

***Mi lehetek?***

Piros gyümölcs vagyok.  Lehetséges megoldások: *Én vagyok a meggy, cseresznye, eper stb.*

Barna állat vagyok.                                    *Én vagyok a medve, a kutya stb.*

Sárga virág vagyok.                                   *Én vagyok a nárcisz, rózsa, szegfű stb.*

***Színek szólama***

Tartalmilag összeillő, azonos hanggal kezdődő szavak gyűjtése 1-1 perc alatt.

Pl. sárga – *síp, sugár, sétapálca……………*

lila  – *levendula, liliom, lap……………*

piros – *paradicsom, papucs, pulcsi…………*

***Találós színek - Színek találós kérdésekben***

*Pl. Minden reggel vidám kedvvel süt a tájra, este van a lenyugvása. (nap)*

*Fehér pokróc egész földön, nem itt szövik, az égből jön. (hó)*

*Piros golyó vékony száron, mosolyog a lombos ágon. (cseresznye)*

*Nyáron subába öltözik, télen meztelenre vetkőzik, sárgák a fogai. (kukorica)*

*Bölcsőben sok ikrecske, ha indulnak, elgurulnak, ha öregek, megsárgulnak. (borsó) stb.*

***Színes „mondások” - Színek szólásokban, szóláshasonlatokban közmondásokban / esetleg népi időjóslásokban***

Olyan szólások, szóláshasonlatok és közmondások gyűjtése, amelyekben szín szerepel.

A gyűjtött anyag rövid magyarázata, értelmezése.

*Pl. Ritka, mint a fehér holló.*

*Fehér, mint a fal.*

*Ha piros az ég alja, szél lesz.*

***Színek a versekben***

Versek gyűjtése, amelyekben szerepel valamilyen szín. (Költő, cím, idézett rész.)

*Pl.  Petőfi Sándor: Az Alföld „S a smaragdnak eleven szinével” …*

*József Attila: Mama „szürke haja lebben az égen,” stb.*

***„Kötött” színek***

Előfordul, hogy a színek száma, sorrendje meghatározott, és jelentéssel bír.

Így például az országok zászlóján, az utcán található jeleken, közlekedési táblákon, közlekedési lámpán. Soroljatok fel példákat!

*Pl. A gyalogosoknak a zöld lámpa szabad áthaladást jelent, a pirosnál viszont meg kell állni!*

Két perc alatt rajzold le minél több nemzet zászlóját!

***Színes évszakok, színek a festészetben***

Szétvágott képek (esetleg festmények évszakokról) összeillesztése, majd az évszak meghatározása. *Javaslat: Szinyei Merse Pál: Őszi hangulat, Pipacsos mező, Brueghel: Tél, Mednyánszky László: Tavaszi domboldal.*

Az adott évszak jellemző színeinek felsorolása, beszélgetés a színek szerepéről, azok kifejezőerejéről a képzőművészetben.

***Hallható színek***

Zeneszerzőink hallhatóvá teszik a körülöttünk lévő világ színeit.

Zenerészletek meghallgatása, beszélgetés a tartalomról.

*Pl. Vivaldi: Négy évszak*– részletek*.*

***Mondatalkotás és -bővítés***

A táblára szókártyákat teszünk (Választható: Ki? Mi? Mit csinál? Kivel? Hol? Mikor? Hogyan? stb.), alá pedig egy-egy színkártyát.

Mondatalkotás a színeket látva, a felette szereplő kérdésre válaszolva, asszociáció, fantázia segítségével. Kinek milyen jelentést hordoz az adott szín? Szabadon bővíthető az alapmondat.

Lehetőséget ad a szófajok ismétlésére is, illetve a szavak toldalékolásának megfigyelésére is.

*Pl. Ki? Sárga kártya – Hol? Zöld kártya – Mit csinál? Lila kártya*

*= A kislány a mezőn virágot szed.*

*kislány  – főnév, mezőn - ragos főnév, virágot - ragos főnév, szed - ige*